ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2051/97 υποβολή: Eryl McNally (PSE) προς την Επιτροπή (16 Iουνίου 1997)

Θέμα: 4ο Πρόγραμμα Πλαίσιο - Έρευνα

Στό πλαίσιο ποιών ειδικών προγραμμάτων χρηματοδοτούνται πειράματα σε ζώα;

Απάντηση της κας Cresson εξ ονόματος της Επιτροπής (14 Ιουλίου 1997)

Βάσει του τετάρτου προγράμματος πλαίσιου τα ειδικά προγράμματα που χρησιμοποιούν πειραματόζωα είναι τα εξής: βιοτεχνολογία, βιοϊατρική και υγεία, γεωργία και αλιεία (FAIR), περιβάλλον και κλίμα (όχι στο MAST), βιομηχανικές τεχνολογίες και τεχνολογίες υλικών (IMT), πρότυπα, μετρήσεις και δοκιμές (SMI), ραδιοπροστασία και συνεργασία με τρίτες χώρες και διεθνείς οργανισμούς.

Τα πειράματα αυτά εκτελούνται με στόχους όπως η προστασία της ανθρώπινης υγείας, η μείωση των κινδύνων από τις χημικές ουσίες αλλά επίσης και με στόχο τη βελτίωση των συνθηκών διαβίωσης των ζώων ή της μείωσης της χρήσης πειραματόζωων. Τα πειράματα αυτά προβλέπονται από το νόμο εφόσον δεν υφίστανται εναλλακτικές μέθοδοι, όπως οι δοκιμές in vitro. Σε κάθε έργο καταβάλλεται προσπάθεια ώστε να χρησιμοποιείται ο ελάχιστος δυνατός αριθμός πειραματοζώων.

Η Επιτροπή εξακολουθεί να επιδιώκει τη μείωση της χρήσης των πειραματοζώων στην έρευνα και να ενθαρρύνει τη χρήση εναλλακτικών μεθόδων εφόσον υφίστανται. Η στήριξη του Ευρωπαϊκού Κέντρου επικύρωσης εναλλακτικών μεθόδων (ECVAM) αποτελεί απτή απόδειξη των επιδιώξεων της Επιτροπής στον τομέα αυτό.
ΓΡΑΠΤΗ ΕΡΩΤΗΣΗ E-2287/97 υποβολή: Patricia McKenna (V) προς την Επιτροπή (2 Iουλίου 1997)

Θέμα: Εξαγωγές ζώντων βοοειδών

Η οργάνωση «Compassion in World Farming» ξεκίνησε μια εκστρατεία με αναφορές ζητώντας από την Ευρωπαϊκή Επιτροπή να καταργήσει τις επιδοτήσεις των εξαγωγών ζώντων βοοειδών από την Ιρλανδία.

Πέρισυ, 5.000 βοοειδή από την Ιρλανδία εγκαταλείφθηκαν στον αιγυπτιακό λιμένα της Αλεξάνδρειας και 1.130 βοοειδή στην πρωτεύουσα της Λιβύης Τρίπολη για αρκετές εβδομάδες χωρίς κατάλληλη τροφή. Υπάρχουν και πολυάριθμες άλλες αναφορές για ζώα που υποφέρουν και πεθαίνουν ως αποτέλεσμα των εξαγωγών ζώντων ζώων προς τη Μέση Ανατολή και τη Βόρειο Αφρική.

Το σχέδιο Συνθήκης του Άμστερνταμ προτείνει ένα πρωτόκολλο το οποίο αναφέρει ότι «κατά τη διατύπωση και την εφαρμογή των κοινοτικών πολιτικών στον τομέα της γεωργίας, των μεταφορών, της εσωτερικής αγοράς και της έρευνας, η Κοινότητα και τα κράτη μέλη μεριμνούν, στο μεγαλύτερο δυνατό βαθμό, για την καλή μεταχείριση των ζώων».

Λόγω της τεκμηριωμένης ταλαιπωρίας που υφίστανται πολλά ζώα κατά την μεταφορά τους, προτίθεται άραγε η Επιτροπή να καταργήσει τις εξαγωγικές επιδοτήσεις για τις εξαγωγές ζώντων βοοειδών;

Απάντηση του κ. Fischler εξ ονόματος της Επιτροπής (1 Αυγούστου 1997)

Η Επιτροπή αποδέχεται ότι έχουν ανακύψει σοβαρά προβλήματα που αφορούν την καλή μεταχείριση των ζώων σχετικά με μία σειρά αναφερθέντων γεγονότων που συνέβησαν κατά τη μεταφορά ζώντων ζώων από την Κοινότητα στη Μέση Ανατολή και την Βόρειο Αφρική.

Η Επιτροπή εξέτασε τη δυνατότητα σύνδεσης της πληρωμής των επιστροφών κατά την εξαγωγή με την τήρηση των διατάξεων που αφορούν την καλή μεταχείριση των ζώων.

Σε σχέση με τα ανωτέρω, η Επιτροπή υπέβαλε πρόσφατα πρόταση ((COM(97) 161 τελικό )) στο Συμβούλιο σύμφωνα με την οποία οι επιστροφές κατά την εξαγωγή εξαρτώνται από την τήρηση εκ μέρους των επιχειρηματιών των διατάξεων της οδηγίας 91/628/ΕΟΚ για την προστασία των ζώων κατά την μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ ((ΕΕ L 340 της 11.12.1991 )).
ΓΡΑΠΤΗ ΕΡΩΤΗΣΗ E-1740/97 υποβολή: Johannes Blokland (I-EDN) προς την Επιτροπή (23 Μαΐου 1997)

Θέμα: Η εφαρμογή της οδηγίας για τις συσκευασίες

Διαθέτει η Επιτροπή στοιχεία σχετικά με την κατάσταση στα κράτη μέλη, εις ό,τι αφορά τα ποσοστά ανακύκλωσης ανά υλικό συσκευασίας, όπως ορίζουν το άρθρο 6, παρ. 1.β και ο πίνακας 2 του Παραρτήματος ΙΙΙ της οδηγίας 94/62/ΕΚ ((EE L 365 της 31.12.1994, σελ. 10. ));

Μπορεί να ανακοινώσει η Επιτροπή ποιός ήταν ο βαθμός ανακύκλωσης (σε τόννους συνολικού ποσού και σε ποσοστά) ανά κράτος μέλος και ανά είδος υλικού, κατά την παρελθούσα περίοδο;

Απάντηση της κας Bjerregaard εξ ονόματος της Επιτροπής (4 Ιουλίου 1997)

Η χρονική προθεσμία για την επίτευξη των στόχων που καθορίζονται στο άρθρο 6 της οδηγίας 94/62/ΕΚ για τις συσκευασίες και τα απορρίμματα συσκευασίας εκπνέει στις 30 Ιουνίου 2001. Η απόφαση της Επιτροπής 97/138/ΕΚ ((ΕΕ L 52 της 22.2.1997 )) για τον καθορισμό των πινάκων και του συστήματος βάσεων δεδομένων υιοθετήθηκε σύμφωνα με τις διατάξεις της εν λόγω οδηγίας και ιδίως βάσει των διατάξεων του άρθρου 12 παράγραφος 3 για τα συστήματα πληροφόρησης. Με την απόφαση αυτή καθορίζονται οι πίνακες αναφορικά με τα συστήματα βάσεων δεδομένων για τις συσκευασίες και τα απορρίμματα συσκευασίας και, όπως αναφέρεται στο άρθρο 3, οι πίνακες θα συμπληρώνονται σε ετήσια βάση, αρχής γενομένης με τα στοιχεία για το έτος 1997 και θα καλύπτουν το σύνολο κάθε ημερολογιακού έτους. Τα στοιχεία αυτά θα χορηγούνται στην Επιτροπή μέσα σε 18 μήνες από το τέλος του αντίστοιχου έτους. Οι πίνακες θα τίθενται επίσης στη διάθεση της Επιτροπής από κοινού με τις εθνικές εκθέσεις που πρέπει να καταρτίζονται βάσει του άρθρου 17 της οδηγίας. Η Επιτροπή ενέκρινε στις 27 Μαΐου 1997 την απόφασή της αναφορικά με το ερωτηματολόγιο που θα συμπληρώνεται για την εκτέλεση και εφαρμογή της οδηγίας 94/62/ΕΚ. Η πρώτη έκθεση θα καλύπτει τη χρονική περίοδο από το 1998 έως και το 2000. Οι εκθέσεις πρέπει να διαβιβάζονται στην Επιτροπή μέσα σε ένα εννεάμηνο από την παρέλευση της αντίστοιχης τριετούς χρονικής περιόδου. Οι εκθέσεις αυτές πρέπει να καταρτίζονται με τη μορφή των πινάκων που καθορίζονται από την απόφαση 97/138/ΕΚ.

Η Επιτροπή δεν έχει ως εκ τούτου ακόμη στη διάθεσή της τα στοιχεία που έχουν ζητηθεί. Τα στοιχεία αυτά θα είναι μάλλον διαθέσιμα στο μέλλον, σύμφωνα με τις διαδικασίες που αναπτύχθηκαν προηγουμένως.
ΓΡΑΠΤΗ ΕΡΩΤΗΣΗ E-1780/97 υποβολή: Giulio Fantuzzi (PSE) προς την Επιτροπή (27 Μαΐου 1997)

Θέμα: Απολογισμός της εφαρμογής των κανονισμών (ΕΟΚ) αριθ. 2078/92 και 2080/92

Στο άρθρο 10 του Κανονισμού (ΕΟΚ) αριθ. 2078/92 ((EE L 215 της 30.7.1992, σελ. 85. )), σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου, και στο άρθρο 8 του Κανονισμού (ΕΟΚ) αριθ. 2080/92 ((EE L 215 της 30.7.1992, σελ. 234. )), για τη θέσπιση κοινοτικού καθεστώτος ενισχύσεων των μέτρων για τα δάση στον τομέα της γεωργίας, προβλέπεται ότι, τρία έτη μετά την ημερομηνία ενάρξεως της ισχύος στα κράτη μέλη, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο απολογισμό της εφαρμογής των δύο κανονισμών.

1. Μπορεί η Επιτροπή να μας πει γιατί δεν έχει ακόμη υποβάλει έκθεση ώστε να αρχίσει να ανταποκρίνεται προς την υποχρέωσή της αυτή;

2. Προτίθεται η Επιτροπή να μεριμνήσει σχετικά;

Απάντηση του κ. Fischler εξ ονόματος της Επιτροπής (18 Ιουνίου 1997)

Η Επιτροπή υποχρεούται να υποβάλει τις σχετικές εκθέσεις τρία χρόνια μετά από την εφαρμογή των προγραμμάτων.

Τα περισσότερα από τα προγράμματα δυνάμει των κανονισμών 2078/92 και 2080/92 εγκρίθηκαν κατά τη διάρκεια των ετών 1994 και 1995, και ορισμένα μόλις το 1996.

Συνεπώς, η Επιτροπή βρίσκεται στη διαδικασία προετοιμασίας των εκθέσεων που αφορούν την εφαρμογή των δύο αυτών κανονισμών για τα πρώτα χρόνια, και προγραμματίζει να τις υποβάλει στο Κοινοβούλιο και το Συμβούλιο κατά τη διάρκεια του τρέχοντος έτους.
ΓΡΑΠΤΗ ΕΡΩΤΗΣΗ E-1826/97 υποβολή: Concepciσ Ferrer (PPE) προς την Επιτροπή (28 Μαΐου 1997)

Θέμα: Διαχείριση του προγράμματος ECOS-Ouverture

Το πρόγραμμα ECOS-Ouverture καθιστά δυνατή την παρουσίαση προγραμμάτων συνεργασίας μεταξύ εδαφικών ενοτήτων της ΕΕ και περιφερειών των κρατών της Κεντρικής και Ανατολικής Ευρώπης, των νέων ανεξαρτήτων κρατών που προέκυψαν από τη διάλυση της Σοβιετικής Ένωσης καθώς και των χωρών της λεκάνης της Μεσογείου. Τη διαχείριση αυτού του προγράμματος είχε αναλάβει το Συμβούλιο Κοινοτήτων και Περιφερειών της Ευρώπης και η Ένωση Περιφερειών της Ευρώπης.

Ωστόσο, φαίνεται ότι από φέτος η διαχείριση του προγράμματος θα αναληφθεί από ιδιωτικό οργανισμό που θα ορίσει η Επιτροπή, και όχι από τις άλλες δύο οργανώσεις.

Μπορεί η Επιτροπή να μας ενημερώσει εάν η πληροφορία αυτή είναι αληθής και, εάν ναι, ποιες είναι οι αιτίες που την οδήγησαν σε αυτήν την απόφαση και ποια πλεονεκτήματα θα έχει ο νέος τρόπος διαχείρισης;

Ποιες διαδικασίες σκοπεύει να ακολουθήσει η Επιτροπή για να επιλέξει τον οργανισμό που θα αναλάβει τη διαχείριση αυτού του προγράμματος;

Απάντηση της κας Wulf-Mathies εξ ονόματος της Επιτροπής (3 Ιουλίου 1997)

Προκειμένου περί της μελλοντικής δομής της τεχνικής βοήθειας του προγράμματος ECOS-Ouverture, η Επιτροπή εξετάζει περίπου 60 προτάσεις που παρέλαβε κατόπιν της δημοσίευσης της πρόσκλησης εκδήλωσης ενδιαφέροντος για το θέμα αυτό στην Επίσημη Εφημερίδα.

Στο πλαίσιο αυτό, υπέβαλε πρόταση το δίκτυο των οργανισμών τοπικής αυτοδιοίκησης το οποίο είχε αναλάβει, μέχρι σήμερα, την παρακολούθηση του προγράμματος ECOS-Ouverture.

Η εξέταση των φακέλων θα πραγματοποιηθεί τηρώντας αυστηρά τις ισχύουσες διαδικασίες. Η Επιτροπή αναμένει ότι θα είναι σε θέση να λάβει απόφαση πριν από το τέλος του έτους.
ΓΡΑΠΤΗ ΕΡΩΤΗΣΗ E-2210/97 υποβολή: Lyndon Harrison (PSE) προς την Επιτροπή (30 Iουνίου 1997)

Θέμα: Ανθρώπινα δικαιώματα στην Κροατία

Γνωρίζει η Επιτροπή ότι, σύμφωνα με πληροφορίες της «Women's Aid for Peace» (ανθρωπιστικής οργάνωσης που εργάζεται με όλες τις εθνοτικές ομάδες της πρώην Γιουγκοσλαβίας) στους επανεγκαθιστάμενους στην περιοχή της Lika Κροάτες δεν εφαρμόζονται, σκοπίμως, τα ανθρώπινα δικαιώματα; Συγκεκριμένα, γνωρίζει η Επιτροπή ότι, πολύ συχνά, στους επανερχόμενους Κροάτες δεν επιτρέπεται η πρόσβαση στα σπίτια και στις θέσεις εργασίας που κατείχαν στο παρελθόν; Γνωρίζει, επίσης, η Επιτροπή ότι η κροατική αστυνομία επιδεικνύει απροθυμία στο να ασκήσει δίωξη κατά των διαπραξάντων εγκλήματα εναντίον των Σέρβων;

Τί μέτρα λαμβάνει η Επιτροπή για να ελέγξει τις παραβιάσεις των ανθρωπίνων δικαιωμάτων στην Κροατία; Τί καρπούς απέδωσε αυτός ο έλεγχος και τί πιέσεις ασκεί η Επιτροπή στις αρχές της Κροατίας προκειμένου να πατάξει μια τέτοια ασυδοσία;

Απάντηση του κ. Van den Broek εξ ονόματος της Επιτροπής (14 Ιουλίου 1997)

Η Επιτροπή γνωρίζει ότι οι επανεγκαθιστάμενοι κροάτες σερβικής καταγωγής εκτίθενται συχνά σε παρενοχλήσεις και υποφέρουν σε μεγάλο βαθμό από ανασφάλεια στην Κροατία ενώ δεν έχουν επίσης τη δυνατότητα να επανέρθουν στις πρώην οικίες τους. Παρά το γεγονός ότι έχουν θεσπιστεί διαδικασίες για τη διευκόλυνση της επιστροφής των κροατών σερβικής καταγωγής που είχαν μετακινηθεί σε άλλες περιοχές της Κροατίας στον τόπο καταγωγής τους, σε πολλές περιπτώσεις η εφαρμογή τους φαίνεται να μην πραγματοποιείται ικανοποιητικά. Η επιστροφή των κροατών προσφύγων σερβικής καταγωγής πραγματοποιείται συχνά μέσα σε κλίμα εσκεμμένων παρενοχλήσεων από μέρους των κροατικών αρχών.

Η Επιτροπή δεν διαθέτει τα μέσα να παρακολουθεί συστηματικά τις παραβιάσεις των δικαιωμάτων του ανθρώπου στην Κροατία. Η αποστολή παρακολούθησης της Κοινότητας, την οποία αναλαμβάνουν οι αλλεπάλληλες προεδρίες της Κοινότητας καθώς και ο Οργανισμός για την Ασφάλεια και τη Συνεργασία στην Ευρώπη (ΟΑΣΕ) και οι ειδικοί εισηγητές για τα δικαιώματα του ανθρώπου παρατηρούν την κατάσταση. Ετοιμάζουν τακτικές εκθέσεις σχετικά με τις διαπιστώσεις τους σχετικά με τον σεβασμό των δικαιωμάτων του ανθρώπου και των μειονοτήτων στη χώρα αυτή και τις υποβάλλουν στην Επιτροπή. Η Κοινότητα γενικά και η Επιτροπή ειδικότερα ασκούν συνεχώς πίεση στις κροατικές αρχές να σεβαστούν τα διεθνώς συμφωνηθέντα πρότυπα όσον αφορά τα δικαιώματα του ανθρώπου και των μειονοτήτων και να τηρήσουν τις υποχρεώσεις που ανέλαβαν σε διεθνές επίπεδο. Στο πλαίσιο της περιφερειακής προσέγγισης, η ανάπτυξη σχέσεων μεταξύ της Κοινότητας και της Κροατίας θα εξαρτηθεί σε μέγιστο βαθμό από τον σεβασμό από την τελευταία των δικαιωμάτων του ανθρώπου και των μειονοτήτων και από την παροχή αυθεντικών δυνατοτήτων στους πρόσφυγες να επιστρέψουν στον τόπο καταγωγής τους.
ΓΡΑΠΤΗ ΕΡΩΤΗΣΗ P-2431/97 υποβολή: Edouard des Places (I-EDN) προς την Επιτροπή (8 Iουλίου 1997)

Θέμα: Έγκριση για τη διάθεση στηνν αγορά φυτοϋγειονομικών προϊόντων

Έχοντας υπόψη την απόφαση που εξέδωσε το Δικαστήριο των Ευρωπαϊκών Κοινοτήτων στις 12.11.1996 σχετικά με την υπόθεση C-201/94 που αφορά τα φαρμακευτικά προϊόντα, έχουν το δικαίωμα οι αρμόδιοι φορείς ενός κράτους μέλους να χορηγήσουν σε ένα ειδικό φυτοϋγειονομικό εισαγόμενο παρασκεύασμα και εφόσον δεν συντρέχουν αντίθετοι λόγοι όσον αφορά την προστασία της ζωής και της υγείας των ατόμων, την άδεια για τη διάθεσή του στην αγορά τη στιγμή που το εν λόγω κράτος μέλος διαθέτει πληροφορίες σύμφωνα με τις οποίες το εν λόγω φυτοϋγειονομικό παρασκεύασμα στο οποίο έχει χορηγηθεί άδεια διάθεσης στην αγορά σε άλλο κράτος μέλος και ένα άλλο φυτοϋγειονομικό παρασκεύασμα για το οποίο έχει χορηγήσει ήδη μία άδεια διάθεσης στην αγορά, παρασκευάζονται από τον ίδιο βιομήχανο ή βάσει αδειών που ο βιομήχανος αυτός έχει χορηγήσει και ότι αυτά τα δύο φυτοϋγειονομικά παρασκευάσματα, χωρίς να είναι απολύτως όμοια, έχουν παρασκευασθεί με τον ίδιο τρόπο και χρησιμοποιώντας τα ίδια ενεργά συστατικά και ότι έχουν επιπλέον τα ίδια φυσικά και χημικά αποτελέσματα;

Απάντηση του κ, Fischler εξ ονόματος της Επιτροπής (1 Αυγούστου 1997)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-1440/97 υποβολή: Mark Watts (PSE) προς την Επιτροπή (28 Απριλίου 1997)

Θέμα: Προσθετικά στο μουρουνέλαιο

Θα μπορούσε η Επιτροπή να διευκρινίσει την κατάσταση όσον αφορά τις προσθήκες βιταμικών στο μουρουνέλαιο συνεπεία των κανονισμών της Ευρωπαϊκής Ένωσης;

Εάν πράγματι συμβαίνει τούτο, ποιές προσθήκες έγιναν και γιατί;

Απάντηση του κ. Bangemann εξ ονόματος της Επιτροπής (5 Ιουνίου 1997)

Δεν υπάρχουν κοινοτικοί κανόνες που επιβάλλουν την προσθήκη βιταμινών στο μουρουνέλαιο.
ΓΡΑΠΤΗ ΕΡΩΤΗΣΗ E-2317/97 υποβολή: Frιdιric Striby (I-EDN) προς την Επιτροπή (7 Iουλίου 1997)

Θέμα: Επανεξέταση των μέτρων κατά του ντάμπινγκ σχετικά με τις εισαγωγές χλωριούχου καλίου που προέρχεται από τα κράτη μέλη της ΚΑΚ

Το 1995 η Επιτροπή διεξήγαγε την έρευνα που προβλέπεται στο πλαίσιο της επανεξετάσεως στα μέσα της περιόδου για τους δασμούς κατά του ντάμπινγκ σχετικά με τις εισαγωγές χλωριούχου καλίου που προέρχεται από την ΚΑΚ. Αρχικώς υπήρχε η πρόβλεψη οι εν λόγω δασμοί να αίρονται το 1999.

Η εταιρεία Potasse d'Alsace και γενικώς ο ευρωπαϊκός τομέας ποτάσας φοβούνται ότι, εάν δεν τηρηθεί η προθεσμία των πέντε ετών, θα επέλθει στασιμότητα, ακόμη και μείωση των τιμών.

Την ώρα της περισκέψεως, όπως την όρισε ο κ. Sir Leon Brittan για να ληφθεί περισσότερο υπόψη «το συμφέρον της Κοινότητας» κατά τις έρευνες προς καταστολή του ντάμπινγκ, τι εξετάζει το ενδεχόμενο να πράξει η Επιτροπή στο θέμα του χλωριούχου καλίου;

Απάντηση του κ. Sir Leon Brittan εξ ονόματος της Επιτροπής (1 Αυγούστου 1997)

Η επανεξέταση των μέτρων αντιντάμπινγκ για τις εισαγωγές χλωριούχου καλίου καταγωγής Λευκορωσίας, Ρωσίας και Ουκρανίας, άρχισε στις 5 Αυγούστου 1995, μετά από αίτηση του ρώσου εξαγωγέα International Potash Company (IPC), που είναι μικτή επιχείρηση ορυχείων της Ρωσίας και της Λευκορωσίας.

Η επανεξέταση περιορίζεται στις πλευρές του ντάμπινγκ και του κοινοτικού συμφέροντος. Οι επιτόπιες έρευνες έχουν, και στις δύο περιπτώσεις, τελειώσει και η Επιτροπή ολοκληρώνει τώρα τους υπολογισμούς και τα συμπεράσματα.

Όσον αφορά το χρονοδιάγραμμα, προβλέπεται να υποβληθεί πρόταση στο Συμβούλιο στις αρχές Σεπτεμβρίου.
ΓΡΑΠΤΗ ΕΡΩΤΗΣΗ E-1823/97 υποβολή: Carmen Dνez de Rivera Icaza (PSE) προς την Επιτροπή (28 Μαΐου 1997)

Θέμα: Ιστοί για μεταμοσχεύσεις

Η απάντηση E-1126/97 ((ΕΕ C 319 της 18.10.1997, σελ. 233. )) του Επιτρόπου FLYNN στην ερώτησή μου δεν είναι ικανοποιητική, δεδομένου ότι, ουσιαστικά, δεν αποτελεί απάντηση.

Τούτο με αναγκάζει να διατυπώσω εκ νέου την ερώτησή μου: Σκοπεύει η Επιτροπή, στο προσεχές μέλλον, να εφαρμόσει ένα σύστημα καταγραφής της προέλευσης και του προορισμού των ιστών που χρησιμοποιούνται για μεταμόσχευση όταν προέρχονται από οιοδήποτε από τα κράτη μέλη;

Απάντηση του κ.Flynn εξ ονόματος της Επιτροπής (27 Ιουνίου 1997)

Η Επιτροπή δεν σχεδιάζει να υποβάλει προτάσεις σχετικά με την καθιέρωση ενός αρχείου για τον εντοπισμό της προέλευσης και του προορισμού των ανθρώπινων ιστών. Αυτό εμπίπτει στην αρμοδιότητα των οργανώσεων οι οποίες ασχολούνται με τη μεταμόσχευση οργάνων και με την κατάταξη των ιστών σε κατηγορίες καθώς και στην αρμοδιότητα των αρχών των κρατών μελών.
ΓΡΑΠΤΗ ΕΡΩΤΗΣΗ E-2521/97 υποβολή: Renate Heinisch (PPE) προς την Επιτροπή (22 Iουλίου 1997)

Θέμα: Ενημέρωση σχετικά με το ύψος των χρηματοδοτικών πόρων της Ευρωπαϊκής Ένωσης που διατέθηκαν σε πανεπιστήμια και ερευνητικά ιδρύματα της Βάδης-Βυδεμβέργης το 1996

Για ποιές ενέργειες χορηγήθηκαν χρηματοδοτικοί πόροι της Κοινότητας σε πανεπιστήμια και ερευνητικά ιδρύματα της Βάδης-Βυδεμβέργης κατά το 1996, και σε ποιό ύψος ανήλθαν τα ποσά από

1. το τέταρτο πρόγραμμα-πλαίσιο έρευνας, τεχνολογικής ανάπτυξης και επίδειξης

2. τα κοινοτικά προγράμματα στους τομείς της ενέργειας και του περιβάλλοντος

3. τις κοινοτικές πρωτοβουλίες, και κυρίως το πρόγραμμα INTERREG

4. τα προγράμματα SOCRATES, «Leonardo da Vinci» και «Νεολαία για την Ευρώπη»

5. τα περιφερειακά και διαρθρωτικά ταμεία, καθώς και

6. τα λοιπά προγράμματα της Κοινότητας;

Απάντηση του κ. Santer εξ ονόματος της Επιτροπής (7 Αυγούστου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1594/97 υποβολή: Ludivina Garcνa Arias (PSE) προς την Επιτροπή (6 Μαΐου 1997)

Θέμα: Υποστήριξη στις δραστηριότητες των συνεταιρισμών των παρακτίων περιοχών, στον τομέα του άνθρακα και την κλωστοϋφαντουρία

Κάθε χρόνο, κατά τη διάρκεια της συζήτησης του προϋπολογισμού, το Ευρωπαϊκό Κοινοβούλιο καταθέτει μία τροπολογία σε σχέση με τη θέση Β5-411, Πολιτική Βιομηχανικής Ανταγωνιστικότητας στην Ευρωπαϊκή Ένωση (Τμήμα ΙΙΙ - Επιτροπή - Μέρος Β. Επιχειρησιακές Πιστώσεις), που προβλέπει μία υποστήριξη στις δραστηριότητες των συνεταιρισμών των παρακτίων περιοχών, στον τομέα του άνθρακα και της κλωστοϋφαντουργίας, όπως είναι η EUROACOM και η ACTE.

Μπορεί η Επιτροπή να μας ενημερώσει λεπτομερώς για τις δαπάνες που ενέκρινε κατά τα τελευταία τρία έτη (1995, 1996 και 1997) για τις ανωτέρω δραστηριότητες, τα κριτήρια που εφαρμόζει για την έγκρισή τους και τη διαδικασία που απαιτείται προκειμένου να ζητηθεί αυτή η χρηματοδότηση;

Aπάντηση του κ. Bangemann εξ ονόματος της Επιτροπής (30 Ιουνίου 1997)

Η Επιτροπή είχε ζητήσει να θεσπιστούν τα κονδύλια του προϋπολογισμού Β5-411, έχει υπόψη της την κοινοβουλευτική τροπολογία που εγκρίθηκε στα αντίστοιχα σχόλια του προϋπολογισμού από το 1995. και την έλαβε δεόντως υπόψη της κατά την αξιοποίηση των κονδυλίων. Έτσι κάθε χρόνο απαντά θετικά στο αίτημα του Συνδέσμου των Θαλάσσιων Περιοχών της Ευρώπης (ΑΜRIE) για επιδότηση (ύψους 100.000 ECU κατά το 1995 και 100.000 ECU κατά το 1996). Για το 1997, το ποσό που θα διατεθεί αποτελεί αντικείμενο συζητήσεων μεταξύ του ΑΜRIE και της Επιτροπής, αλλά δεν αποκλείεται να είναι μεγαλύτερο ποσού που διατέθηκε κατά τα προηγούμενα έτη.

Όσον αφορά τον τομέα της υφαντουργίας και των ειδών ένδυσης η Επιτροπή συγχρηματοδότησε κατά την τελευταία τριετία τέσσερα έργα της ΑCTE και των τοπικών αρχών που είναι μέλη της με ποσό ύψους περίπου 140.000 ECU.

Για την άλλη πτυχή της τροποποίησης (περιοχές εξόρυξης άνθρακα) δεν έχει υποβληθεί ουδεμία αίτηση στην Επιτροπή εκ μέρους των συνδέσμου αυτού του τύπου. Εντούτοις η Επιτροπή παρέχει κάθε χρόνο χρηματοδοτήσεις που αφορούν τις περιοχές με ανθρακωρυχεία.
ΓΡΑΠΤΗ ΕΡΩΤΗΣΗ E-1923/97 υποβολή: David Bowe (PSE) προς την Επιτροπή (4 Iουνίου 1997)

Θέμα: Πρωτόκολλο της Οικονομικής Επιτροπής για την Ευρώπη σχετικά με το θείο

Ποιές ενέργειες προτείνει η Επιτροπή να πραγματοποιηθούν ώστε να ενθαρρυνθούν τα κράτη μέλη να κυρώσουν το πρωτόκολλο της Οικονομικής Επιτροπής για την Ευρώπη σχετικά με το θείο;

Δεν πιστεύει η Επιτροπή ότι η ταχεία κύρωση του πρωτοκόλλου αυτού από τα κράτη μέλη θα αποτελέσει μεγάλη βοήθεια για την επίτευξη των στόχων της Επιτροπής όσον αφορά τη μείωση των επιπέδων οξύτητας;

Απάντηση της κας Bjerregaard εξ ονόματος της Επιτροπής (2 Ιουλίου 1997)

Η Επιτροπή συμφωνεί ότι η ταχεία επικύρωση του πρωτοκόλλου του 1994 για το θείο της σύμβασης με θέμα τη διασυνοριακή ρύπανση του αέρα σε μεγάλες αποστάσεις θα συμβάλει στην επίτευξη του περιβαλλοντικού στόχου για την οξύνιση. Αυτό τονίζεται επίσης στη στρατηγική περί της οξύνισης, στην οποία αναφέρεται ότι ένα από τα πρώτα στάδια μιας εξαιρετικά φιλόδοξης πολιτικής για την καταπολέμηση της οξύνισης θα έπρεπε να είναι η κύρωση του πρωτοκόλλου για το θείο που ενεκρίθη το 1994.

Πολλοί λόγοι συντρέχουν υπέρ της επικύρωσης αυτής. Η Κοινότητα καλείται να αποδείξει ότι δεσμεύεται έναντι των υφιστάμενων διεθνών εγχειρημάτων. Η επικύρωση τουλάχιστον από 16 μέρη είναι απαραίτητη προκειμένου να καταστεί επιχειρησιακό το πρωτόκολλο αυτό. Το πρωτόκολλο περιλαμβάνει διατάξεις για μελλοντικές αναθεωρήσεις που θα επιτρέψουν την ανάληψη νέων δεσμεύσεων και ενδέχεται να συμβάλουν περαιτέρω στην επίτευξη των στόχων της Κοινότητας σε ό,τι αφορά την ποιότητα του περιβάλλοντος. Η επικύρωση εκ μέρους της Κοινότητας αναμένεται ότι θα ενθαρρύνει τα κράτη μέλη τα οποία επί του παρόντος δεν έχουν ακόμη επικυρώσει το πρωτόκολλο αυτό.

Βάσει των ανωτέρω η Επιτροπή υπέβαλε πρόταση απόφασης του Συμβουλίου για τη σύναψη του πρωτοκόλλου για το θείο που ενεκρίθη το 1994 εκ μέρους της Κοινότητας. Η πρόταση αυτή επισυνάφθηκε στη στρατηγική για την αντιμετώπιση της οξύνισης ((COM(97) 88 τελικό )).
ΓΡΑΠΤΗ ΕΡΩΤΗΣΗ E-2223/97 υποβολή: Honσrio Novo (GUE/NGL) προς την Επιτροπή (30 Iουνίου 1997)

Θέμα: Κατάσταση της GIP (Grundig - Εργοστάσιο Πορτογαλίας)

Λαμβάνοντας υπόψη την απάντηση (P-3533/96) ((ΕΕ C 319 της 18.10.1997, σελ. 8. )) της 25ης Μαρτίου 1997 της Επιτρόπου κ. Wulf-Mathies, επιθυμώ να διευκρινίσω ένα ακόμη ερώτημα: Ολοκλήρωσε στο μεταξύ η Επιτροπή τις έρευνές της με τις πορτογαλικές αρχές σχετικά με τη νομιμότητα της πρόθεσης της Grundig να πωλήσει ένα κτίριο, του οποίου η κατασκευή χρηματοδοτήθηκε από το πρόγραμμα PEDIP I;

Εάν η πώληση αυτή θεωρηθεί παράνομη, θα ζητηθεί ή δεν θα ζητηθεί από τη Grundig να επιστρέψει τα κονδύλια που έλαβε για την κατασκευή του εν λόγω κτιρίου;

Κοινή απάντηση του κας Wulf-Mathies εξ ονόματος της Επιτροπής στις γραπτές ερωτήσεις E-1876/97, P-2207/97 και E-2223/97 (14 Ιουλίου 1997)

Σχετικά με τις πιθανές προθέσεις της Bosch να εγκατασταθεί στη Braga, οι πορτογαλικές αρχές ενημέρωσαν την Επιτροπή σχετικά με τις συναντήσεις που έχουν οργανωθεί με τη Bosch για πιθανές επενδύσεις στην Πορτογαλία στον τομέα των ηλεκτρονικών προϊόντων για την αυτοκινητοβιομηχανία. Όμως το έργο αυτό δεν έχει επισημοποιηθεί και δεν διεξάγονται διαπραγματεύσεις επί του παρόντος.

Η Επιτροπή επισημαίνει ότι το ισχύον νομοθετικό και κανονιστικό πλαίσιο των διαρθρωτικών ταμείων εφαρμόζεται στα υφιστάμενα κράτη μέλη. Επιπλέον τα προγράμματα Phare που βρίσκονται υπό εξέλιξη στην Ουγγαρία δεν προβλέπουν τη χορήγηση ενισχύσεων για άμεσες επενδύσεις στη βιομηχανία.

Σχετικά με τη συμπληρωματική ερώτηση για την πώληση κτιριακών εγκαταστάσεων, η διερεύνηση της Επιτροπής με τις πορτογαλικές αρχές, μετά την απάντηση στην γραπτή ερώτηση Ρ-3533/96 του Αξιότιμου μέλους του Κοινοβουλίου, δείχνουν ότι μέχρι στιγμής δεν έχει επιβεβαιωθεί η εκ μέρους της Grundig πιθανή πώληση κτιριακών εγκαταστάσεων που έτυχαν ενισχύσεων στο πλαίσιο του PEDIP I. Υπενθυμίζεται, όπως αναφέρεται στην απάντηση στην γραπτή ερώτηση Ρ-3533/96, ότι η Grundig έχει εκπληρώσει τις συμβατικές υποχρεώσεις της προς τις πορτογαλικές αρχές.